*A határozati javaslat elfogadásához*

*a Mötv. 88. § (2) bek.-e alapján* ***minősített többség szükséges****,*

***nyilvános ülésen tárgyalható****!*

*196. számú előterjesztés*

Bátaszék Város Önkormányzata Képviselő-testületének Alsónána, Alsónyék, Sárpilis és Várdomb Község Önkormányzata Képviselő-testületeivel, 2024. november 21-én

 16.30 órakor megtartandó **EGYÜTTES** rendkívüli ülésére

Jelzőrendszeres házi segítségnyújtás szolgáltatással kapcsolatos fenntartói döntések meghozatala

|  |
| --- |
| **Előterjesztő:** Dr. Bozsolik Róbert polgármester**Készítette** : Borosné Simon Zsuzsanna GK vezető Takaróné dr. Mihó Beatrix mb. hatósági irodavezető **Törvényességi ellenőrzést végezte:** Dr. Firle-Paksi Anna aljegyző**Tárgyalja:**Szociális Bizottság: 2024. november 20.PG Bizottság: 2024. november 20. |

**Tisztelt Képviselő-testület!**

A szociális igazgatásról és szociális ellátásokról  szóló 1993. évi III. törvény 65. § (7) bekezdése kimondja, hogy a jelzőrendszeres házi segítségnyújtás biztosítása ***állami feladat***.

A Bátaszék és Környéke Önkormányzatainak Egészségügyi, Szociális és Gyermekjóléti Intézmény-fenntartó Társulás (továbbiakban: ESZGY) által fenntartott Gondozási Központ intézmény ***2008.02.01-jétől önként vállalt feladatként*** látja el a jelzőrendszeres házi segítségnyújtás feladatait, Bátaszék városban kihelyezett 60 db készülékkel.

A Gondozási Központ vezetője felmérte a jelzőrendszeres házi segítségnyújtás működésének jelenlegi helyzetét, melyet jelen előterjesztés mellékletét képező tájékoztatóban foglalt össze *(1. melléklet).*

A tájékoztató alapján –több okból kifolyólag is- indokolt lehet a fenntartó részéről azon döntés meghozatala, mellyel ezt az önként vállalt feladatát visszaadja állami fenntartásba.

A jelzőrendszeres házi segítségnyújtás, a saját otthonukban élő, egészségi állapotuk és szociális helyzetük miatt rászoruló, a segélyhívó készülék megfelelő használatára képes időskorú vagy fogyatékos személyek, illetve pszichiátriai betegek részére az önálló életvitel fenntartása mellett felmerülő krízishelyzetek elhárítása céljából nyújtott ellátás. A jelzőrendszeres házi segítségnyújtást biztosítónak a szolgáltatást úgy kell megszerveznie, hogy segélyhívás esetén a gondozó haladéktalanul rendelkezésre álljon.

Ennek megfelelőena szolgáltatás elérését az ellátási területen élő lakosság részére igény esetén továbbiakban is biztosítania kell az állam fenntartói feladatainak ellátására kijelölt szervezet által.

Az állam fenntartói feladatainak ellátására kijelölt Szociális és Gyermekvédelmi Főigazgatóság (továbbiakban: SZGYF) feladatává vált a szolgáltatás biztosítása saját szolgáltató, intézmény fenntartása vagy a szolgáltatót, intézményt működtető fenntartóval létrejött megállapodás, ellátási szerződés megkötésével.

**Az önkormányzat önként vállalt feladatellátást megszüntetését és az államnak történő visszaadását megalapozó szakmai indokok a következők:**

* Magyarország Kormánya által 2022 tavaszán elindított 65 év felettiek számára alanyi jogon ingyenesen hozzáférhető ***gondosóra szolgáltatással*** egyre többen mondják le a jelzőrendszeres házi segítségnyújtás igénybe vételét (az előzetes felmérések alapján, az ellátottak közel 90 %-a rendelkezik gondosórával, mely egy kétoldalú kommunikációra alkalmas eszköz, szemben a jelenlegi jelzőrendszeres készülékekkel).
* Az általános szakképzett ***munkaerőhiány*** miatt, helyben nehéz megszervezni a 24 órás folyamatos készenléti szolgálat működtetését.
* A ***szolgáltatás alulfinanszírozott***, a támogatási összeg nem fedezi a kiadási költségeket, ezért az önkormányzatnak évről évre egyre magasabb összeggel szükséges kiegészíteni a szolgáltatás működési kiadásait. Tovább növeli a működési kiadásokat a gyors helyszínre érkezéshez szükséges feltételek, továbbá a gondozók számára mobiltelefon, készenléti táska biztosítása.
* A 2008-ban beszerzett ***készülékek*** az eltelt 16 év alatt ***elhasználódtak, elavultak***. A meglévő rendszer eszközeit nem gyártják már, az alkatrész utánpótlás is megszűnt. A szolgáltatás biztonságos működtetése érdekében a jelenlegi rendszert egy korszerűbb - kétoldali kommunikációt - biztosító rendszerre lenne célszerű lecserélni. Erre a működési támogatás nem nyújt fedezetet, az önkormányzatnak saját erőből kell beruháznia a fejlesztésre.

Amennyiben ezen indokok alapján a szolgáltatás további működtetése visszaadásra kerül az állami fenntartó részére (Szociális és Gyermekvédelmi Főigazgatóság Tolna Vármegyei Kirendeltség), úgy az általa fenntartott Galagonya Integrált Szociális Intézmény Tolna Vármegye intézmény biztosítja a szolgáltatás zavartalan működését.

Az állami fenntartó esetében a jelzőrendszeres házi segítségnyújtás szolgáltatása továbbra is készenléti rendszerben, napi 24 órában áll majd rendelkezésére mindazoknak, akik továbbra is igénylik a szolgáltatást. Az ellátás a Gondosóra Program keretében történik az alábbi formában:

* Amennyiben a jelzést követően a diszpécser úgy ítéli meg, hogy elegendő a gondozó jelenléte az adott probléma kezeléséhez, akkor kiküldi a gondozót az ellátott lakására. Súlyosabb esetben mentőt vagy ügyeletes orvost küld a helyszínre.
* Abban az esetben, ha az ellátott nem kívánja továbbra igénybe venni a jelzőrendszeres házi segítségnyújtást és rendelkezik gondosórával, a jelzés beérkezését követően a diszpécser döntése, hogy milyen segítséget küld a jelzést tevőhöz, de ebben a formában a gondozói segítség nem elérhető. Az ő esetükben is biztosított a 24 órás készenlét elérése.

A fent leírtak figyelembe vételével javaslatot teszünk az eddig önként vállalt feladatként ellátott jelzőrendszeres házi segítségnyújtás szolgáltatás 2024. december 31. napjával történő állami fenntartó részére történő visszadásra.

Kérjük a Tisztelt Képviselő-testületet az előterjesztés megtárgyalására és az alábbi határozati javaslat elfogadására.

**1. H a t á r o z a t i j a v a s l a t :**

**az önként vállalt jelzőrendszeres házi segítségnyújtás szolgáltatás visszaadása állami ellátásba**

Bátaszék Város Önkormányzatának Képviselő-testülete – mint a Bátaszék és Környéke Önkormányzatainak Egészségügyi, Szociális és Gyermekjóléti Intézmény-fenntartó Társulás tagja –

1. a korábban önként vállalt feladatként ellátott jelzőrendszeres házi segítségnyújtás szolgáltatás állami fenntartó részére történő visszaadását 2025. január 1. napjával jóváhagyja;
2. felkéri a társulás munkaszervezeti feladatait ellátó Bátaszéki Közös Önkormányzati Hivatalt és a társulás által fenntartott Gondozási Központ Bátaszék intézményt az a) pontban foglaltak végrehajtásához szükséges intézkedések megtételére.

*Határidő:* 2024. november 25.

*Felelős:* Dr. Firle-Paksi Anna aljegyző

 (határozat megküldéséért)

*Határozatról értesül:* ESZGY Társulási Tanács.

társult önkormányzatok

 Irattár

Amennyiben a képviselő-testület meghozza döntését a jelzőrendszeres házi segítségnyújtás szolgáltatás állami fenntartó részére történő visszaadásról, szükségessé válik az ESZGY Társulás társulási megállapodásának módosítása.

A társulási megállapodás jelzőrendszeres házi segítségnyújtásra vonatkozó rendelkezéseinek kivezetése mellett, aktualizálásra kerülnek -a választásokat követően- az önkormányzatok képviselőinek nevei, valamint a társulási döntések meghozatalához figyelembe vehető, a települések 2023. szeptember 1-jei lakosságszám adatai. Az módosító és az egység szerkezetű társulási megállapodás tervezete jelen előterjesztés mellékletét képezi (*2-3.számú melléklet).*

*Magyarország helyi önkormányzatairól szóló 2011. évi CLXXXIX. törvény 88. § (2) bekezdése alapján a társulásban részt vevő képviselő-testületek mindegyikének minősített többséggel hozott döntése szükséges a társulási megállapodás jóváhagyásához, módosításához vagy a társulás megszüntetéséhez*.

Kérjük a Tisztelt Képviselő-testületet a társulási megállapodás módosításához az alábbi határozati javaslat elfogadására.

**2. H a t á r o z a t i j a v a s l a t :**

**a Bátaszék és Környéke Önkormányzatainak Egészségügyi, Szociális és Gyermekjóléti Intézmény-fenntartó Társulása társulási megállapodásának 9. számú módosítására**

Bátaszék Város Önkormányzatának Képviselő-testülete

1. a Magyarország helyi önkormányzatairól szóló 2011. évi CLXXXIX. törvény 88. §-ban foglaltak alapján a Bátaszék és Környéke Önkormányzatainak Egészségügyi, Szociális és Gyermekjóléti Intézmény-fenntartó Társulása társulási megállapodásának 9. számú módosítását - a határozat melléklete szerinti tartalommal jóváhagyja,
2. felhatalmazza a város polgármesterét a társulási megállapodás módosításának és egységes szerkezetének aláírására.

*Határidő:* 2024. november 25.

*Felelős:* Dr. Firle-Paksi Anna aljegyző

 (a határozat megküldéséért) és

Dr.Bozsolik Róbert polgármester

 (a társulási megállapodás aláírásáért)

*Határozatról értesül:* Magyar Államkincstár

 Gondozási Központ vezetője

 Bátaszéki KÖH pénzügyi iroda

 irattár